## Rješenje Hrvatske agencije za nadzor financijskih usluga, klasa: UP/I-451-04/11-06/26, urbroj: 326-113-12-10 od 16. veljače 2012.

### NN 20/2012 (20.2.2012.), Rješenje Hrvatske agencije za nadzor financijskih usluga, klasa: UP/I-451-04/11-06/26, urbroj: 326-113-12-10 od 16. veljače 2012.

HRVATSKA AGENCIJA ZA NADZOR FINANCIJSKIH USLUGA

548

Na temelju odredaba članka 15. stavak 1. točka 3. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« broj 140/05 i 12/12) te članka 5. Zakona o investicijskim fondovima (»Narodne novine« broj 150/05), u predmetu brisanja iz registra fondova otvorenog investicijskog fonda s javnom ponudom POBA ICO Equity, pokrenutom na zahtjev društva za upravljanje investicijskim fondovima POBA ICO Invest d.o.o. iz Zagreba, Zagrebačka avenija 104/I, zastupanog po Aljoši Šestanoviću i Renati Grčar, Upravno vijeće Hrvatske agencije za nadzor financijskih usluga na sjednici održanoj 16. veljače 2012. godine donijelo je

RJEŠENJE

1. Iz registra otvorenih investicijskih fondova, koji vodi Hrvatska agencija za nadzor financijskih usluga, s danom 16. veljače 2012. godine, a nakon završetka postupka likvidacije, briše se otvoreni investicijski fond s javnom ponudom POBA ICO Equity, kojim upravlja društvo za upravljanje investicijskim fondovima POBA ICO Invest d.o.o. iz Zagreba, Zagrebačka avenija 104/I. Fond je upisan u registar fondova pod identifikacijskim brojem JPD086, a njegovo je osnivanje odobreno rješenjem Hrvatske agencije za nadzor financijskih usluga od 12. srpnja 2007. godine (klasa: UP/I-451-04/07-06/8, urbroj: 326-113/07-4).

2. Ovo rješenje objavit će se u »Narodnim novinama« i na internetskoj stranici Hrvatske agencije za nadzor financijskih usluga.

Obrazloženje

Hrvatska agencija za nadzor financijskih usluga (dalje: Agencija) zaprimila je 2. prosinca 2011. godine od društva za upravljanje investicijskim fondovima POBA ICO Invest d.o.o. iz Zagreba, Zagrebačka avenija 104/I (dalje: Društvo), Odluku uprave o likvidaciji POBA ICO Equity otvorenog investicijskog fonda s javnom ponudom i imenovanju likvidatora Fonda od 1. prosinca 2011. godine (dalje: Odluka).

Društvo je po donošenju Odluke dostavilo Agenciji likvidacijska izvješća i izvješće o stanju Fonda u skladu s člankom 8. stavak 2. Pravilnika kojim se uređuje postupak, troškovi i rokovi likvidacije investicijskih fondova (»Narodne novine« broj 103/07, dalje: Pravilnik). Uvidom u dostavljena izvješća utvrđeno je da je ukupna neto imovina Fonda na dan 30. studenog 2011. godine iznosila 4.413.174,23 HRK, da je vrijednost jednog udjela u Fondu na taj dan iznosila 4.898,17 HRK, te da je Fond od početka 2011. godine do 30. studenog 2011. godine ostvario negativan prinos od -11,84 posto. U razdoblju od 30. studenog 2011. godine do 5. siječnja 2012. godine Fond je ostvario gubitak u iznosu od 41.786,00 HRK.

Prema obavijesti Društva, 5. siječnja 2012. godine Društvo je izvršilo isplatu svih imatelja udjela Fonda sukladno stanju koje je bilo evidentirano u poslovnim knjigama Fonda zaključno s danom 4. siječnja 2012. godine, dok su prema obavijesti depozitne banke Fonda (Societe Generale – Splitska banka d.d.) od 16. siječnja 2012. godine, svi računi Fonda zatvoreni i Fond više nema nikakve imovine.

Člankom 7. stavak 2. Pravilnika propisano je da će se nakon završetka postupka likvidacije u registar fondova Republike Hrvatske upisati završetak postupka likvidacije, a članak 5. stavak 2. Zakona o investicijskim fondovima (»Narodne novine« broj 150/05, dalje: ZIF) određuje da se u registar fondova upisuju sve promjene podataka određenih ZIF-om i Pravilnikom o sadržaju i načinu vođenja registra fondova (»Narodne novine« broj 29/06).

Slijedom navedenog, a budući da je neto vrijednost imovine Fonda isplaćena imateljima udjela i da su Agenciji dostavljena završna likvidacijska izvješća te izvješće o provedenoj likvidaciji, odlučeno je kao u točki 1. izreke ovog rješenja.

Odredba članka 8. ZIF-a propisuje da se ovo rješenje objavljuje u »Narodnim novinama«, dok odredba članka 8. stavak 3. Zakona o Hrvatskoj agenciji za nadzor financijskih usluga (»Narodne novine« broj 140/05 i 12/12) određuje da se svi pojedinačni akti Agencije, kojima se odlučuje o nečijim pravima ili obvezama, objavljuju nakon njihove konačnosti na internetskoj stranici Agencije. Slijedom navedenog, odlučeno je kao u točki 2. izreke ovoga rješenja.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istog može pokrenuti upravni spor podnošenjem tužbe Upravnom sudu u Zagrebu u roku od 30 dana od dana primitka ovog rješenja.

Klasa: UP/I-451-04/11-06/26

Urbroj: 326-113-12-10

Zagreb, 16. veljače 2012.

Predsjednik Upravnog vijeća
Petar-Pierre Matek, v. r.

Rješenje, NN 20/2012-548